CELEX: C2004/217/42
Language: lv
Date: 2004-08-28 00:00:00
Title: Lieta T-189/04: Prasība pret Eiropas Ekonomikas un sociālo lietu komiteju, ko Christian van der Haegen iesniedza 2004. gada 24. maijā

28.8.2004   
            
            
               LV
            
            
               Eiropas Savienības Oficiālais Vēstnesis
            
            
               C 217/23
            
         Prasība pret Eiropas Ekonomikas un sociālo lietu komiteju, ko Christian van der Haegen iesniedza 2004. gada 24. maijā
   (Lieta T-189/04)
   (2004/C 217/42)
   Tiesvedības valoda: franču
   Eiropas Kopienu Pirmās instances tiesā 2004.gada 24. maijā izskatīšanai ir iesniegta prasība pret Eiropas Ekonomikas un sociālo lietu komiteju, ko cēla Christian van der Haegen, ar dzīvesvietu Briselē, kuru pārstāv Sébastien Orlandi, Albert Coolen, Jean-Noël Louis un Etienne Marchal, avocats, kas norādīja adresi Luksemburgā.
   Prasītāja prasījumi Pirmās instances tiesai ir šādi:
   
               —
            
            
               atzīt par spēkā neesošu iekšējā konkursa CESE/C/02/03 komisijas lēmumu nepielaist prasītāju kārtot konkursa pārbaudījumus;
            
         
               —
            
            
               piespriest atbildētājai atlīdzināt izdevumus.
            
         Pamati un galvenie argumenti
   Attiecīgā konkursa sludinājums kā priekšnoteikumu pielaišanai pie pārbaudījumiem paredzēja, cita starpā, to, ka kandidātam ir jābūt piecu gadu darba pieredzei Eiropas institūcijās, no kuriem vismaz četri gadi – Ekonomikas un sociālo lietu komitejā un / vai Reģionu komitejā. Konkursa pirmajai kārtai, kurā prasītājs pieteica savu kandidatūru, konkursa sludinājums turklāt pieprasīja, ka trīs gadiem no kopīgās darba pieredzes ir jābūt saistītiem ar pienākumiem, ko paredz šī kārta.
   Prasītājs, kuram ir bagāta un daudzveidīga darba pieredze dažādās Eiropas institūcijās, savas prasības pamatojumā uzsver, ka konkursa sludinājums bijis nelikumīgs un pārkāpis Civildienesta noteikumu 27. pantu un vienlīdzīgas attieksmes un nediskriminācijas principu, sludinājumā nepamatojot prasību par darba pieredzi, kas iegūta vienīgi Ekonomikas un sociālo lietu komitejā un/vai Reģionu komitejā, izslēdzot citas Eiropas institūcijas.